Δικαιώματα ΛΟΑΤ στην Ελλάδα

Οι νόμοι που αφορούν την ΛΟΑΤ κοινότητα έχουν εξελιχθεί σημαντικά τα τελευταία χρόνια και έχουν καταστήσει την Ελλάδα μία από τις πιο φιλελεύθερες χώρες της Νότιας Ευρώπης. Παρ' όλα αυτά, τα άτομα αυτά στην Ελλάδα υπόκεινται ακόμα σε νομικές και κοινωνικές προκλήσεις, τις οποίες τα μη ΛΟΑΤ  άτομα δεν υφίστανται. Τόσο η σεξουαλική επαφή μεταξύ ανδρών όσο και η σεξουαλική επαφή μεταξύ γυναικών είναι νόμιμη στην Ελλάδα από το 1951. Νόμοι κατά των διακρίσεων στην εργασία υφίστανται από το 2005. Από τότε οι νόμοι κατά των διακρίσεων έχουν επεκταθεί και σε άλλα πεδία όπως η ταυτότητα φύλου. Οι νομοθεσίες σχετικά με τη ρητορική μίσους και τα εγκλήματα μίσους είναι από τις πιο άκαμπτες και τις πιο περιεκτικές νομοθεσίες στην Ευρώπη.
Το 2015 το σύμφωνο συμβίωσης νομιμοποιείται και για ζευγάρια του ίδιου φύλου, δίνοντας έτσι σε νοικοκυριά ομόφυλων ζευγαριών τη δυνατότητα για νομική προστασία σχεδόν ισάξια με παντρεμένα ζευγάρια του αντίθετου φύλου.
Η γκέι κοινότητα είναι ζωντανή στην Αθήνα και συγκεκριμένα στη γκέι γειτονιά στο Γκάζι, στη Θεσσαλονίκη και σε ορισμένα από τα νησιά. Η Μύκονος είναι παγκοσμίως γνωστή για τη γκέι σκηνή της. Υπάρχουν 4 εκδηλώσεις γκέι υπερηφάνειας που διοργανώνονται κάθε χρόνο στην Αθήνα, τη Θεσσαλονίκη, την Πάτρα και το Ηράκλειο.
Σύμφωνα με την έκθεση του ILGA-Europe το 2016, το οποίο κάνει εκτιμήσεις για τα δικαιώματα των ΛΟΑΤ στην Ευρώπη, η Ελλάδα κατατάχθηκε το 2016 στην 15η θέση από τις 49 χώρες urope_map_2016_a3_small.pdf</ref> παρουσιάζοντας την μεγαλύτερη ετήσια ποσοστιαία μεταβολή (+19%) μεταξύ των κρατών της Ευρώπης ως προς την βελτίωση των δικαιωμάτων των ΛΟΑΤ σε σχέση με το προηγούμενο έτος.

Ορισμός του γάμου

Στο ελληνικό σύνταγμα δεν παρέχεται κάποιος ορισμός του γάμου, οπότε τυπικά, αφήνεται νομικό περιθώριο για το γάμο ομοφύλων. Όπως η μητρότητα και η παιδική ηλικία, έτσι και ο θεσμός τού γάμου τελεί υπό την προστασία του Κράτους.

Νόμος 3304/05

Η σεξουαλική διάκριση δεν αναφέρεται πουθενά στο Ελληνικό σύνταγμα, ωστόσο ένας νόμος που προστατεύει τα ομοφυλόφιλα άτομα ενάντια στην άνιση μεταχείριση με βάση τον γενετήσιο προσανατολισμό υιοθετήθηκε το 2005 (Ν.3304/05) σε συμφωνία με την Ευρωπαϊκή Ένωση.

Νόμος 3896/2010

Στις 8 Δεκεμβρίου του 2010 ψηφίστηκε ο νόμος 3896/2010, που εξισώνει οποιαδήποτε διάκριση εναντίον διαφυλικών με διάκριση με βάση το φύλο. Οποιαδήποτε προστασία έναντι στη διάκριση με βάση το φύλο, ισχύει για τους διαφυλικούς. Ο νόμος ήρθε να ενσωματώσει την Ευρωπαϊκή Οδηγία 2006/64/ΕΕ. Επιπλέον, οι διαφυλικοί έχουν το δικαίωμα να αλλάξουν το φύλο και το όνομά τους στην ληξιαρχική πράξη γεννήσεώς τους με μια αίτηση στο τοπικό Μονομελές Πρωτοδικείο, το οποίο είναι υποχρεωμένο να τη δεχθεί αυτομάτως.

Ιστορία της ομοφυλοφιλίας στη σύγχρονη Ελλάδα

Η ομοφυλοφιλία έγινε νόμιμη το 1951 από τον νέο Ποινικό κώδικα, αλλά ορισμένες διακρίσεις σε νόμους σε βάρος των ομοφυλοφίλων ίσχυαν  μέχρι και πρόσφατα. Η «ασέλγεια παρά φύση» (μεταξύ αρρένων) τιμωρούταν με βάση το άρθρο 347 του Π.Κ. που προέβλεπε προϋποθέσεις για το αξιόποινο. Το άρθρο αυτό ήρθη με τροπολογία που ψηφίστηκε στις 23 Δεκεμβρίου 2015 και τέθηκε σε ισχύ την επόμενη ημέρα με το σχετικό ΦΕΚ. Η κατάργηση του άρθρου 347 επέτρεψε ταυτόχρονα την εξίσωση των ηλικιακών ορίων συγκατάθεσης της σεξουαλικής επαφής μεταξύ του ίδιου φύλου.

Αναγνώριση των ομόφυλων ζευγαριών

Στην Ελλάδα, όποιο ζευγάρι ομοφύλων επιθυμεί την επισημοποίηση της σχέσης τους ενώπιον του νόμου έχει τη δυνατότητα να συνάψει σύμφωνο συμβίωσης. Αυτό κατέστη δυνατό  μετά την ψηφοφορία της 23ης Δεκεμβρίου 2015, όταν η Βουλή υπερψήφισε με 193 ψήφους (56 κατά και 51 απουσίες), το νόμο περί επέκτασης του συμφώνου συμβίωσης, που ως τότε αφορούσε μόνο ετερόφυλα ζευγάρια, στους ομοφύλους (έκδοση σχετικού ΦΕΚ στις 24 Δεκεμβρίου 2015). Η νομοθεσία δεν περιλαμβάνει διάταξη για την τεκνοθεσία, παρόλο που αυτή αποτελεί πάγιο αίτημα της ΛΟΑΤ κοινότητας.
Το ζήτημα της αναγνώρισης των ομοφυλοφυλικών σχέσεων απασχολούσε όμως τη χώρα από αρκετά χρόνια πριν, με την πρώτη προσπάθεια θεσμοθέτησης κάποιου νόμου για την θεσμική κάλυψή τους από το Γιώργο Παπανδρέου τον Απρίλιο του 2006, με πρότασή του στη Βουλή για την αναγνώριση των ανύπαντρων ομόφυλων είτε ετερόφυλων ζευγαριών. Ωστόσο, το εγχείρημα δεν έγινε αποδεκτό από τις ΛΟΑΤ οργανώσεις καθώς θεωρήθηκε πως δε θα είχε κανένα όφελος στα δικαιώματά τους, αφού απαγόρευε την υιοθεσία παιδιών.
Τον Ιούνιο του 2008, ο δήμαρχος Τήλου Α. Αλιφέρης προχώρησε στην σύναψη πολιτικού γάμου μεταξύ δύο ομόφυλων ζευγαριών, εκμεταλλευόμενος την απουσία διευκρίνισης στον Αστικό Κώδικα τού φύλου των μελλονύμφων σε έναν πολιτικό γάμο. Η αντίδραση στην ενέργεια του δημάρχου ήταν άμεση, με τον τότε Υπουργό Δικαιοσύνης Σωτήρη Χατζηγάκη να χαρακτηρίζει τους γάμους ανυπόστατους και με τον Εισαγγελέα Πλημμελειοδικών Ρόδου να προβαίνει, σε συνεργασία με τον εισαγγελέα του  Αρείου Πάγου στην ακύρωσή τους. Έκτοτε, δεν έχουν επιχειρηθεί παρόμοιες προσπάθειες.
Όσον αφορά το θεσμό του συμφώνου συμβίωσης, αυτός θεσπίστηκε επίσημα το 2008, αν και περιοριζόταν σε ζευγάρια διαφορετικού φύλου.  Η λεπτομέρεια αυτή στη νομοθεσία είχε κατά καιρούς προκαλέσει την έντονη αντίδραση οργανώσεων αλλά και φυσικών προσώπων, με χαρακτηριστικότερο παράδειγμα την υπόθεση «Βαλλιανάτος και λοιποί κατά Ελλάδας». Το Ευρωπαϊκό Δικαστήριο Ανθρωπίνων Δικαιωμάτων, εξετάζοντας την εν λόγω υπόθεση, δικαίωσε τους ενάγοντες και έκρινε το Νοέμβριο του 2013 τον περιορισμό των συμφώνων συμβίωσης μόνο σε άτομα διαφορετικού φύλου ως μη πειστικό, καταδικάζοντας την Ελλάδα για αυτόν και αναγκάζοντάς τη να καταβάλει χρηματική αποζημίωση 5000 ευρώ σε κάθε έναν από τους ενάγοντες.
Το Νοέμβριο του 2013 και κατά τη διάρκεια διαβουλεύσεων για το ζήτημα της συμπερίληψης και των ομόφυλων ζευγαριών στο νομοθετικό πλαίσιο των συμφώνων συμβίωσης, ο Μητροπολίτης Πειραιά Σεραφείμ απείλησε τους βουλευτές που θα υπερψήφιζαν ένα σχετικό νομοσχέδιο με αφορισμό. Ταυτόχρονα, ο ίδιος σχολίασε ότι η τροπολογία «θέτει πλέον κατά τρόπο φρικιαστικό στη χώρα μας την θεσμοθέτηση της ανατροπής της ανθρώπινης οντολογίας και φυσιολογίας και την κατοχύρωση της ψυχοπαθολογικής εκτροπής της ομοφυλοφιλίας» ενώ ανέφερε επίσης ότι τέτοιου είδους κινήσεις αποτελούν προσβολή της δημόσιας αιδούς καθώς στέλνουν στους νέους μηνύματα «ανώμαλης σεξουαλικής συμπεριφοράς» που αποτελεί «τορπίλη στα θεμέλια της οικογένειας και της κοινωνίας».
Τελικά, την άνοιξη του 2015, ο υπουργός Δικαιοσύνης Νίκος Παρασκευόπουλος, ανακοίνωσε τη σύσταση νομοπαρασκευαστικής επιτροπής για το σχέδιο νόμου που θα επέτρεπε το σύμφωνο συμβίωσης και για τα ομόφυλα ζευγάρια και που θα ήταν περισσότερο δεσμευτικό από το μέχρι τούδε υπάρχον.  Ενόψει της ψήφισης του ανανεωμένου και εμπλουτισμένου συμφώνου, όμως, σημειώθηκαν διάφορες αντιδράσεις, με διάφορους εκπροσώπους της εκκλησίας της Ελλάδας να το καταδικάζουν. Χαρακτηριστική είναι η δήλωση του αρχιεπισκόπου Ιερώνυμου πως η ομοφυλοφιλία είναι εκτροπή από την ζωή, του μητροπολίτη Άνθιμου πως «ούτε τα ζώα δεν έχουν τέτοιες διαθέσεις», του μητροπολίτη Σεραφείμ ο οποίος ανέφερε «Πιόνια του Διεθνούς Σιωνισμού! Κατασκευάζεται το Αρρενοθήλυ!» και η δήλωση του μητροπολίτη Αμβρόσιου «Φτύστε τους! Είναι ξεφτιλισμένοι! Είναι εκτρώματα της φύσεως!». Το σχόλιο του μητροπολίτη Αμβρόσιου, μάλιστα, προκάλεσε τη μεγαλύτερη αντίδραση καθώς ο ίδιος πρόσθεσε πως οι καμπάνες των εκκλησιών της μητρόπολής του επρόκειτο να χτυπήσουν πένθιμα για «την προσπάθεια της Πολιτείας να νομιμοποιήσει "εναλλακτικές" μορφές συμβιώσεως που υποσκάπτουν και υπονομεύουν τον παραδοσιακό θεσμό της οικογενείας, είναι αντίθετες με το θέλημα του Θεού και αναμένεται να δημιουργήσουν τεράστια ηθικά, εθνικά και κοινωνικά προβλήματα με την εφαρμογή τους»" Ομοφυλόφιλοι ακτιβιστές οργάνωσαν δράση και φιλήθηκαν ντυμένοι με ράσα μπροστά στη μητρόπολη Αθηνών στις 21 Δεκεμβρίου 2015. 
To σύμφωνο συμβίωσης εν τέλει πέρασε ως νομοθεσία, με την ταυτόχρονη κατάργηση του αναχρονιστικού άρθρου 347 που ποινικοποιούσε την "ασέλγεια παρά φύσιν" μεταξύ ανδρών. Εντούτοις, δεν είναι δυνατή η από κοινού υιοθεσία παιδιών από ομοφύλους και δεν επιτρέπεται η σύναψη πολιτικού γάμου.

Αντιρατσιστικό νομοσχέδιο

Το 2011 προτάθηκε για πρώτη φορά στην Ελλάδα η ψήφιση ενός αντιρατσιστικού νομοσχεδίου. Το νομοσχέδιο περιελάμβανε, μεταξύ άλλων, την προστασία των ομοφυλόφιλων από συγκεκριμένα είδη διακρίσεων. Προς απογοήτευση των υποστηρικτών των ΛΟΑΤ δικαιωμάτων στην Ελλάδα, η ψήφισή του αναβλήθηκε και τέθηκε υπό τάπητος ξανά τον Αύγουστο του 2014, οπότε στο νομοσχέδιο εντάχθηκαν και διατάξεις για την προστασία των ΛΟΑΤ ατόμων από ρητορική μίσους. Σύμφωνα με αυτή, τέτοιου είδους πράξεις θα επεφύλασσαν αυστηρότερες ποινές εάν ο παραβάτης ήταν δημόσιος υπάλληλος ή λειτουργός (συμπεριλαμβανομένου και του κλήρου) εν ώρα καθηκόντων . Εν αναμονή της ψήφισης του νομοσχεδίου, έντονη υπήρξε η αντίδραση θρησκευτικών παραγόντων, με αρκετούς μητροπολίτες να τάσσονται φανατικώς κατά των διατάξεων που αφορούσαν την προστασία των ομοφυλοφίλων· ο μητροπολίτης Πειραιώς Σεραφείμ κατηγόρησε τον τότε πρωθυπουργό Αντώνη Σαμαρά πως «πωλεί σε τιμή ευκαιρίας την ψυχή του για μερικούς μήνες πρωθυπουργίας», επέκρινε το γεγονός ότι καθιερώνεται «και έτερος σεξουαλικός προσανατολισμός και ετέρα ταυτότητα φύλου εκτός του ανδρός και της γυναικός» και το ότι «ανακηρύσσεται η ψυχοπαθολογική εκτροπή και η αντιαισθητική μίμηση του ετέρου φύλου ως προστατευόμενο έννομο αγαθό από την Ελληνική έννομη τάξη», ενώ συνέκρινε την ομοφυλοφιλία με την παιδοφιλία και την κτηνοβασία. Συγχρόνως, ο μητροπολίτης Γόρτυνος και Μεγαλοπόλεως Ιερεμίας, χρησιμοποιώντας εδάφια της Αποκάλυψης, χαρακτήρισε τους ομοφυλόφιλους «κύνες», διαμαρτυρήθηκε για το γεγονός ότι, βάσει του νέου νομοσχεδίου, «πολλοί Άγιοι και προφήτες πρέπει να καταδικαστούν και να οδηγηθούν στις φυλακές ως ρατσιστές», αποκάλεσε το νόμο «άθλιο κι ελεεινό» και έκλεισε με το ομοφοβικό λογοπαίγνιο «[ο νόμος] θα μας απαγορεύει να ονομάσουμε τα "σύκα-σύκα" και τη σκάφη-σκάφη"». Παράλληλα, ο Δρυινουπόλεως, Πωγωνιανής και Κονίτσης Ανδρέας απέρριψε το νομοθέτημα ισχυριζόμενος ότι «πρέπει το πονηρό αυτό νομοσχέδιο να αποσυρθεί άνευ ετέρου, και δια τον επί πλέον λόγο ότι θέλει να καλύψει και την διαστροφή της ομοφυλοφιλίας». Η εξαγρίωση της Εκκλησίας θορύβησε τον Αντώνη Σαμαρά, ο οποίος έκανε δεκτούς τους όρους της περί μη απαγόρευσης της «ελευθερίας δημόσιας έκφρασης» και περί μη ένταξης τροπολογίας για επέκταση του συμφώνου συμβίωσης σε ομόφυλα ζευγάρια. Επιπρόσθετα, ο ίδιος διαβεβαίωσε τους θρησκευτικούς ηγέτες ότι όσο ο ίδιος θα ήταν πρωθυπουργός, δεν υπήρχε περίπτωση η Βουλή να ψήφιζε διάταξη που να αναγνώριζε το σύμφωνο συμβίωσης για τα ομόφυλα ζευγάρια.
Το Σεπτέμβριο του 2014, οι διατάξεις του νομοσχεδίου περί ποινικοποίησης της ρητορικής μίσους σε βάρος ΛΟΑΤ ατόμων εγκρίθηκαν από τη Βουλή, ωστόσο το ζήτημα του συμφώνου συμβίωσης δε διευθετήθηκε. Αναφορικά με την ρητορική μίσους προς ΛΟΑΤ πρόσωπα, ο Μητροπολίτης Σεραφείμ σε νέα οργισμένη δήλωσή του, τόνισε ότι ο νόμος συνιστά «καταδολίευση του δικαιϊκού συστήματος» και κατάφορη προσβολή του δικαιώματος της ελευθερίας έκφρασης, πράγματα που επιβάλλονται «από το διεθνιστικό σύστημα και τους ινστρούχτορες της Νέας Εποχής».

ΛΟΑΤ ζωή στη χώρα

Γενικότερα, η ομοφυλοφιλία γίνεται σταδιακά ολοένα και πιο αποδεκτή από τον ελληνικό πληθυσμό, ιδιαίτερα στα μεγάλα αστικά κέντρα. Ωστόσο, στην πρόσφατη άνοδο του νεοναζιστικού ακροδεξιού κόμματος της Χρυσής Αυγής έχει αποδοθεί μια μεγάλη άνοδος σε ομοφοβικά και τρανσφοβικά περιστατικά. Πιο συγκεκριμένα, το κόμμα, εκτός από δηλώσεις του όπως η θεωρία ότι οι ομοφυλόφιλοι άνδρες υστερούν ανδρισμού  αλλά και ποικίλα άλλα προσβλητικά σχόλια προς πρόσωπα όχι μόνο της ελληνικής καθημερινότητας όπως τον Γερμανό πολιτικό Guido Westerwelle, τον οποίο ο κυβερνητικός εκπρόσωπος του κόμματος Ηλίας Κασιδιάρης αποκάλεσε «κυρία» λόγω της ομοφυλοφιλίας του, η Χρυσή Αυγή ενθαρρύνει τη ρητορική και τις πράξεις μίσους απέναντι σε ΛΟΑΤ άτομα. Μια πολύ γνωστή ανακοίνωση του κόμματος αποτελεί το «Μετά τους μετανάστες, είστε οι επόμενοι», απευθυνόμενο προς τους ομοφυλόφιλους. Η ραγδαία αύξηση της βίας απέναντι σε άτομα της ΛΟΑΤ κοινότητας μπορεί επίσης να εξηγηθεί και από τις υποψίες αλλά και μερικά επιβεβαιωμένα περιστατικά συνεργασίας μελών της Ελληνικής Αστυνομίας με τη Χρυσή Αυγή, γεγονός που θα μπορούσε να εξηγήσει τις βίαιες επιθέσεις εναντίον και τις φυλακίσεις τρανς γυναικών κατά την περίοδο του φεστιβάλ υπερηφάνειας της Θεσσαλονίκης το 2013, με το πρόσχημα ότι οι αρχές κρατούσαν έτσι την πόλη καθαρή.
Η Αθήνα, η Θεσσαλονίκη αλλά και η Πάτρα διαθέτουν αρκετές ΛΟΑΤ οργανώσεις. Η Αθήνα διαθέτει ένα αναπτυσσόμενο γκέι χωριό στην περιοχή Γκάζι καθώς και μια ετήσια εκδήλωση ομοφυλόφιλης υπερηφάνειας (gay pride), το Athens Gay Pride.
Η ομοφυλόφιλη σκηνή στην Μύκονο και η λεσβιακή στην Ερεσό της Λέσβου είναι επίσης γνωστές παγκοσμίως.

Athens Rainbow Week

Το Athens Rainbow Week (Εβδομάδα Ουράνιου Τόξου της Αθήνας) είναι μία παράλληλη με το Athens Gay Pride εκδήλωση, η οποία καθιερώθηκε για πρώτη φορά το 2011. Πρόκειται για πρόγραμμα το οποίο τελεί υπό την αιγίδα του Υπουργείου Πολιτισμού, μακροπρόθεσμος στόχος του οποίου είναι η ανάπτυξη του gay τουρισμού στην Ελλάδα, με τα οικονομικά οφέλη από την οποία κάτι τέτοιο συνεπάγεται. Η Αθήνα διαθέτει επίσης και ένα ετήσιο φεστιβάλ γκέι κινηματογράφου, το 
Outview.

Απόψεις

Τον Ιανουάριο του 2016 διενεργήθηκε έρευνα από την Public Issue με θέμα το σύμφωνο συμβίωσης και την υιοθεσία παιδιών από τα ομόφυλα ζευγάρια. Αναφορικά με το σύμφωνο συμβίωσης, το 50% των ερωτηθέντων είναι υπέρ, το 44% είναι κατά και το 6% δεν έχει γνώμη. Αναφορικά με την υιοθεσία παιδιών, το 14% των ερωτηθέντων δήλωσε πως είναι υπέρ, το 84% πως είναι κατά και το 3% πως δεν έχει γνώμη.
Στις 12 Μαΐου 2015, η έρευνα της Focus Bari υπήρξε η πρώτη δημοσκόπηση στην Ελλάδα (σε δείγμα 1431 ατόμων) η οποία έδειξε πως η πλειοψηφία των Ελλήνων είναι υπέρ του πολιτικού γάμου για ομόφυλα ζευγάρια με 56% υπέρ και 35% κατά.Το 76% θεωρεί πως η ομοφυλοφιλία θα πρέπει να γίνει αποδεκτή από την κοινωνία ενώ το 61% πιστεύει πως το σύμφωνο συμβίωσης θα πρέπει να επεκταθεί και στα ομόφυλα ζευγάρια. Μόλις το 14% θεωρεί την ομοφυλοφιλία ψυχική διαταραχή. Παρόλα αυτά, μόνο το 36% είναι υπέρ της τεκνοθεσίας από ομόφυλα ζευγάρια και το 47% κατά. Το 54% θεωρεί πως θα πρέπει να υπάρχουν πιο αυστηροί νόμοι για την καταπολέμηση της ομοφοβίας και της ρητορικής μίσους εναντίον των ΛΟΑΤ ατόμων στην Ελλάδα. Πρόκειται για την πρώτη καταγραφή της σημαντικής μεταβολής των απόψεων των Ελλήνων υπέρ της ομοφυλοφιλίας σε σχέση με παλαιότερες έρευνες και δείχνει πως η Ελληνική κοινωνία βρίσκεται πλέον στο μεταίχμιο για το ζήτημα. 
Στις 11 Απριλίου 2015 η έρευνα της Kappa Research που δημοσιεύτηκε στο ΒΗΜΑ ΤΗΣ ΚΥΡΙΑΚΗΣ , έδειξε ότι το 39.3% των Ελλήνων είναι υπέρ του γάμου ομόφυλων ζευγαριών ενώ το 50.5% είναι κατά. Στην ίδια έρευνα το 65.6% συμφωνεί με την άποψη πως η ομοφυλοφιλία θα πρέπει να γίνει αποδεκτή από την κοινωνία ενώ το 28.2% θεωρεί πως η ομοφυλοφιλία δεν θα πρέπει να γίνει κοινωνικά αποδεκτή.
Μια έρευνα του «Ευρωβαρόμετρου» που δημοσιεύτηκε τον Δεκέμβριο του 2006, έδειχνε ότι το 26% των Ελλήνων ήταν υπέρ του γάμου ομόφυλων ζευγαριών και το 32% υποστήριζε το δικαίωμα των ομοφυλοφίλων στην υιοθέτηση παιδιού. Αυτά τα ποσοστά είναι αισθητά χαμηλότερα από τα 44% και 33% αντίστοιχα, που ήταν ο τότε μέσος όρος στην Ευρώπη των 27. Έτσι, η Ελλάδα κατατάσσεται στις μεσαίες θέσεις.Πιο χαμηλά από την Ελλάδα βρισκόταν η Πολωνία, η Λιθουανία, η Βουλγαρία, η Ρουμανία και  Κύπρος. Ειδικότερα η Κύπρος ήταν τότε η χώρα στην οποία οι ομοφυλόφιλοι έχουν τα λιγότερα διακαιώματα και στην οποία η κοινή γνώμη είναι αντίθετη στα δικαιώματα των ομοφυλόφιλων σε ποσοστό πάνω από 80%.
Μια έρευνα στα Ελληνικά κοινοβουλευτικά κόμματα που διεξήχθη το 2003 από την Ελληνική Ομοφυλόφιλη Κοινωνία (ΕΟΚ) έθιξε το θέμα των φόρων, τις κληρονομιάς και άλλων νομικών δικαιωμάτων για τους ομοφυλόφιλους. Τα αποτελέσματα της δημοσκόπησης έδειξαν ότι το 44% των βουλευτών ήταν υπέρ αυτών των δικαιωμάτων ενώ το 55% ήταν κατά των δικαιωμάτων αυτών. Ανάμεσα στους βουλευτές του ΠΑΣΟΚ το 55% ήταν υπέρ των δικαιωμάτων σε σύγκριση με το μόλις 26% των βουλευτών της Νέας Δημοκρατίας. Το κόμμα με τις περισσότερες ψήφους υπέρ αυτών των δικαιωμάτων ήταν ο ΣΥΡΙΖΑ με το 67% των βουλευτών να δηλώνει υπέρ. Το ΚΚΕ έρχεται πολύ πίσω από τον ΣΥΡΙΖΑ με μόλις το 27% να δηλώνει υπέρ των δικαιωμάτων των  ομοφυλόφιλων.